CELEX: 32016R1042
Language: el
Date: 2016-06-24 00:00:00
Title: Κανονισμός (ΕΕ) 2016/1042 του Συμβουλίου, της 24ης Ιουνίου 2016, σχετικά με την τροποποίηση του κανονισμού (EE) αριθ. 1370/2013 για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων, όσον αφορά το εφαρμοστέο ποσοτικό όριο για την αγορά βουτύρου και αποκορυφωμένου γάλακτος σε σκόνη

29.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 170/1
            
         ΚΑΝΟΝΙΣΜΌΣ (ΕΕ) 2016/1042 ΤΟΥ ΣΥΜΒΟΥΛΊΟΥ
   της 24ης Ιουνίου 2016
   σχετικά με την τροποποίηση του κανονισμού (EE) αριθ. 1370/2013 για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων, όσον αφορά το εφαρμοστέο ποσοτικό όριο για την αγορά βουτύρου και αποκορυφωμένου γάλακτος σε σκόνη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο τομέας του γάλακτος και των γαλακτοκομικών προϊόντων διανύει μακρά περίοδο σοβαρών ανισορροπιών της αγοράς. Μολονότι η παγκόσμια ζήτηση για εισαγωγές γάλακτος και γαλακτοκομικών προϊόντων παρέμεινε συνολικά σταθερή το 2015 σε σύγκριση με το 2014, η παραγωγή αυξήθηκε σημαντικά στην Ένωση και στις άλλες κύριες εξαγωγικές περιοχές.
            
         
               (2)
            
            
               Οι επενδύσεις στη γαλακτοπαραγωγική ικανότητα, οι οποίες είχαν υλοποιηθεί λόγω προετοιμασίας της λήξης των ποσοστώσεων γάλακτος και ενόψει των ευνοϊκών μεσοπρόθεσμων προοπτικών στην παγκόσμια αγορά, οδήγησαν στη σταθερή αύξηση της παραγωγής γάλακτος στην Ένωση. Οι πλεονάζουσες ποσότητες γάλακτος μεταποιούνται σε προϊόντα που μπορούν να αποθηκευτούν για μεγάλο χρονικό διάστημα, όπως το βούτυρο και το αποκορυφωμένο γάλα σε σκόνη.
            
         
               (3)
            
            
               Ως εκ τούτου, οι τιμές του αποκορυφωμένου γάλακτος σε σκόνη στην Ένωση ακολούθησαν φθίνουσα πορεία το 2014 και το 2015, περίοδο κατά την οποία μειώθηκαν στο επίπεδο της τιμής δημόσιας παρέμβασης.
            
         
               (4)
            
            
               Ο κανονισμός (ΕΕ) αριθ. 1370/2013 του Συμβουλίου (1) καθορίζει ποσοτικά όρια για την αγορά βουτύρου και αποκορυφωμένου γάλακτος σε σκόνη στην καθορισμένη τιμή που αναφέρεται στον εν λόγω κανονισμό. Μετά την εξάντληση των εν λόγω ορίων, η αγορά πραγματοποιείται μέσω διαδικασίας διαγωνισμού για τον προσδιορισμό της μέγιστης τιμής αγοράς.
            
         
               (5)
            
            
               Το αρχικό ποσοτικό όριο των 109 000 τόνων για την αγορά αποκορυφωμένου γάλακτος σε σκόνη σε καθορισμένη τιμή, που ορίζεται στον κανονισμό (ΕΕ) αριθ. 1370/2013, εξαντλήθηκε στις 31 Μαρτίου 2016.
            
         
               (6)
            
            
               Προκειμένου να βοηθηθεί ο τομέας του γάλακτος και των γαλακτοκομικών προϊόντων στην εξεύρεση νέας ισορροπίας υπό της επικρατούσες δυσμενείς συνθήκες στην αγορά και να διατηρηθεί η εμπιστοσύνη στην αποτελεσματικότητα του μηχανισμού δημόσιας παρέμβασης, τα ποσοτικά όρια για την αγορά βουτύρου και αποκορυφωμένου γάλακτος σε σκόνη σε καθορισμένη τιμή διπλασιάστηκαν για το έτος 2016 με τον κανονισμό (ΕΕ) 2016/591 του Συμβουλίου (2).
            
         
               (7)
            
            
               Διεξήχθη διαγωνισμός πριν από την έναρξη ισχύος του κανονισμού (ΕΕ) 2016/591 και περίπου 27 000 τόνοι αποκορυφωμένου γάλακτος σε σκόνη αγοράστηκαν μέσω αυτής της διαδικασίας.
            
         
               (8)
            
            
               Μετά την επανέναρξη των αγορών από την παρέμβαση σε καθορισμένη τιμή στο πλαίσιο του νέου ποσοτικού ορίου, οι ποσότητες του αποκορυφωμένου γάλακτος σε σκόνη που αγοράζονταν κάθε εβδομάδα ήταν σημαντικά υψηλότερες απ' ό,τι στην αρχή του έτους. Ως εκ τούτου, αναμένεται ότι το νέο ποσοτικό όριο θα εξαντληθεί γρήγορα.
            
         
               (9)
            
            
               Σε περίπτωση έναρξης διαδικασίας διαγωνισμού πριν από την έναρξη ισχύος του παρόντος κανονισμού, οι ποσότητες που ενδεχομένως θα αγοραστούν στο πλαίσιο της εν λόγω διαδικασίας δεν θα πρέπει να ληφθούν υπόψη για τον προσδιορισμό των διαθέσιμων ποσοτήτων για την αγορά αποκορυφωμένου γάλακτος σε σκόνη από την παρέμβαση σε καθορισμένη τιμή το 2016.
            
         
               (10)
            
            
               Για να διασφαλιστεί ότι το προσωρινό μέτρο που προβλέπεται στον παρόντα κανονισμό θα έχει άμεσο αντίκτυπο στην αγορά και ότι θα συμβάλει στη σταθεροποίηση των τιμών, ο παρών κανονισμός θα πρέπει να αρχίσει να ισχύει την επομένη της δημοσίευσής του,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 3 παράγραφος 1 του κανονισμού (ΕΕ) αριθ. 1370/2013, το δεύτερο εδάφιο αντικαθίσταται από το ακόλουθο κείμενο:
   
      «Κατά παρέκκλιση από το πρώτο εδάφιο, το έτος 2016, τα ποσοτικά όρια για την αγορά βουτύρου και αποκορυφωμένου γάλακτος σε σκόνη από την παρέμβαση σε καθορισμένη τιμή καθορίζονται σε 100 000 τόνους όσον αφορά το βούτυρο και σε 350 000 τόνους όσον αφορά το αποκορυφωμένο γάλα σε σκόνη. Ποσότητες που ενδεχομένως αγοράζονται σε περίπτωση εν εξελίξει διαδικασίας διαγωνισμού κατά την 29η Ιουνίου 2016 δεν υπολογίζονται στα ανωτέρω αναφερθέντα ποσοτικά όρια.».
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 24 Ιουνίου 2016.
      
         
            Για το Συμβούλιο
         
         
            Ο Πρόεδρος
         
         A.G. KOENDERS
      
   
   
      (1)  Κανονισμός (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (ΕΕ L 346 της 20.12.2013, σ. 12).
   
      (2)  Κανονισμός (ΕΕ) 2016/591 του Συμβουλίου, της 15ης Απριλίου 2016, σχετικά με την τροποποίηση του κανονισμού (EE) αριθ. 1370/2013 για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων, όσον αφορά τα ποσοτικά όρια που εφαρμόζονται για την αγορά βουτύρου και αποκορυφωμένου γάλακτος σε σκόνη (ΕΕ L 103 της 19.4.2016, σ. 3).